钦定古今图书集成/理学汇编/文学典/第150卷 > 《徐师曾文体明辩》 > 《再跋王荆公进邺侯遗事奏槁》前人
## 钦定古今图书集成/理学汇编/文学典/第150卷 > 《徐师曾文体明辩》 > 《再跋王荆公进邺侯遗事奏槁》前人

熹家所藏荆公《进邺侯家传奏草》，临川石刻摹本，丞
相益公论之详矣。然所议上番义勇，当时竟不闻有
所施行，而保甲保马之法，人多不以为便。盖邺侯所
谓“得时用势，舍势用力”，利害相远，固如此也。抑公此
纸，词气激烈，笔势低昂，高视一时，下陋千古，而版本
文集所载，乃更为卑顺容悦之意，是必自疑其亢厉
已甚而抑损之，其虑深矣。然论其实，似不若此纸之
云发于邂逅感触之初，尢足以见其胸怀本趣之为
快也夫以荆公之得神祖，可谓千载之一时矣，顾乃
低徊若此，而犹未免有郁郁未尽之怀，君臣之际，功
名之会，呜呼难哉！绍熙甲寅腊月辛巳，夜读有感，因
书以识其后。